Mitišči

Mitišči (ven.: Мыти́щи) om Venäman lidn Moskvan agjan keskuzpalan pohjoižpäivnouzmas. Se om Moskvan pohjoižpäivnouzmaine ezilidn, agjan koumanz' lidn eläjiden lugun mödhe, Mitišči-lidnümbrikon (edel vn 2015 sügüz'kud — rajonan) administrativižeks keskuseks da palaks. Istorii Eländpunkt mainitase ezmäižen kerdan vl 1460 kuti Mitišče-žilo (ven.: Мы́тище), keratihe maksmižid muitas tarabošsijal Jauzan i Kläz'man keskes. Nimitihe Sur' Mitišči (Большие Мытищи) 19. voz'sadaspäi. Vl 1861 raudte radaškanzi, vspäi 1896 — vagonantegim, vl 1908 ratud šuukun fabrik. Radnikžilo sai lidnan statusad vn 1925 17. päiväl elokud. Mülütihe lähižid žiloid lidnha vl 1932. Mitišči šingotase transportižen mašinansauvomižen tegimil (metropolitenvagonad, kumaidaiavtod, ližavedamad, specialine avtotehnik), elektrotehnižel sarakol (kabeläd, tehmižavtomatik, ühthekeitandapparatad), polimeriden i himižen kuidun tehmižel, sauvondmaterialiden pästandal (cellülozvat, linol', sauvondperlit), sömtegimištol (kofen tegim, maidtegim, oludkompanii), mugažo teznamoiden edheotand radab lidnas. Geografijan andmused Lidn sijadase lidnümbrikon suvipäivnouzmas, Jauz-jogen randoil (ven.: Я́уза 48 km pitte, Moskvan hura ližajogi), 150 m ü.m.t. keskmäižel korktusel. Röunatab Moskvanke (Moskvan rengazavtotenke) suvipäivlaskmas. Toižed lähembaižed lidnad oma Puškino kahtes kilometras pohjoižhe-pohjoižpäivnouzmha i Korolöv ani päivnouzmha. Rahvahaline «Hirbin Sar'»-puišt levitase suvipäivnouzmha lidnaspäi. Mitišči-raudtestancii radab lidnan keskuzpalan päivnouzmas vspäi 1862. Matkad elektrojonusel Moskvan Jaroslavlin päraudtestancijhasai om 18 km. Viž raudteplatformad (Moskvaspäi) oma: Perlovskai, Taininskai, Mitišči, Stroitel' i Čelüskinskai. «Holmogori»-mante (M8-trass) mäneb lidnan päivnouzmaižeks röunaks. Eläjad Vl 1939 lidnan ristitišt oli 60 118 eläjad, vl 1959 — 98 606 eläjad. Vn 2010 Venäman rahvahanlugemižen mödhe lidnan eläjiden lugu oli 173 160 ristutud, lidnümbrikon ühesa kümnendest, vn 2021 — 255 429 ristitud. Kaik 205 397 eläjad oli lidnas vl 2017. Kaikiš suremb lidnan ristitišt om nügüd', enamba 200 tuh. ristitud vspäi 2016. Rahvahad (ozutadud rahvahudenke vl 2010): venälaižed — 90,5 %, ukrainalaižed — 2,1 %, armenijalaižed — 1,9 %, totarlaižed — 1,1 %, toižed rahvahad — 4,4 %. Ortodoksižen hristanuskondan kaks'kümne kaks' pühäpertid oma saudud lidnas: nell'toštkümne jumalanpertid i kahesa časounäd. Openduz Lapsiden opendusen aluzkundad oma päivkodid, keskškolad. Professionaližen opendusen aluzkundad oma Mitiščin kolledž, Moskvan agjan medkolledžan nomer 1 (Moskv) filial, Venäman kooperacijan universitet, Moskvan valdkundaline tehnine universitet Baumanan nimed — Mitiščin filial, Moskvan üläopendusen toižiden aluzkundoiden kaks' filialad. Galerei Homaičendad Irdkosketused Lidnümbrikon tobmuden aluzkundoiden sait (mytyshi.ru). (ven.) Lidnan informacine sait (inmytishchi.ru). (ven.)